"הקהילה היהודית חייבת לקחת את גורלה בידיה יחד עם שותפים אמיתיים, כדי לדאוג לחירותה ולביטחונה, ולא לתלות תקוות בהבטחות היפות של הרשויות". שיחה עם יושב ראש הקהילה היהודית במחוז לימבורג, ארנסט יהודה דה ראוס.

חלק מהדברים ששמעתי בראיון חדרו עמוק. הם חשפו מציאות שהיינו מעדיפים לא להתמודד איתה, מציאות רעה יותר ממה שאפשר לתאר באמצעות מילים. אחד הדברים שאמר לי ארנסט יהודה שיקף את המציאות הזאת: "ייתכן שהחברה בת ימינו עוד תצליח לעשות את מה מה שהיטלר לא הצליח להשלים, במובן זה שיותר ויותר צעירים יהודים יעזבו." הולנד ללא קהילה יהודית (גלויה)… בלתי נתפס! באמת בלתי נתפס?

ביום רביעי, 12 במרץ 2025, היית בהרצאה של העיתונאית/פעילה הלבנונית-גרמנית רוואן עוסמן באוניברסיטת מאסטריכט ביחד עם רעייתך. באותו אירוע, מתפרעים פרו-פלסטינים רעולי פנים, גרמו למציאות מאיימת באופן קיצוני, אליה נחשפתם שניכם ללא כל הגנה. האם יידעת את רשויות האוניברסיטה ואת העירייה לגבי חוסר הביטחון חסר התקדים הזה שחוויתם באירוע? ואם כן, מה הייתה תגובת הרשויות?

ארנסט יהודה: מיד למחרת האירוע כתבתי לראש העיר. במכתבי סיפרתי כיצד האירוע שהתקיים אמש שאורגן על-ידי הסטודנטים היהודים של אוניברסיטת מאסטריכט יחד עם StandWithUs, בהשתתפות המרצה האורחת ראואן עוסמאן, יצא משליטה והופסק בטרם עת. הבהרתי שבהחלטה למנוע את קיום האירוע נפגעו זכויות היסוד שלנו. כיוון שידעתי איך התנהל האירוע בניימכן יום קודם לכן, תדרכתי היטב את המשטרה לגבי הסיכונים. לדעתי היה זה בלתי אחראי להתיר להפגנה הזו להתקיים סמוך כל כך לבניין שבו נערכה ההרצאה. ממש נס שלא נופצו חלונות. המפגינים שהיו בבניין ושיבשו את האירוע מבפנים זכו ליחס של כפפות של משי כשפונו החוצה. בסופו של דבר המשתתפים נאלצו לצאת מהבניין דרך שורת מפגינים רעולי פנים שקיללו אותם. ההשוואה לפתיחת המוזיאון הלאומי לשואה באמסטרדם אינה מופרכת. היה כאן מצב מאיים. הפגנה ומחאה היא לגיטימית, אבל רק במרחק ראוי, כדי שהאירוע יוכל להתקיים ללא הפרעה.

עד כה קיבלתי רק תגובה קצרה, שמודיעה שהרשויות העירוניות יחקרו את מה שאירע. יחד עם ד”ר אליהו ספיר, מרצה באוניברסיטת מאסטריכט, העלינו גם את חששותינו במכתב מפורט אל ראש העיר וסגניו. במועצת העיר הועלו שאלות בנושא, בין היתר על-ידי מפלגתVVD . אני עדיין ממתין לתגובת העירייה. בנוסף לכך, שלחתי מכתב לנשיאת האוניברסיטה; עד לרגע זה קיבלתי רק אישור קבלה.

בינתיים נודע לי שהאוניברסיטה החליטה לפתוח בחקירה של האירוע. לצורך כך, היא שכרה חוקר חיצוני. אף שאיני מכיר את החוקר, שמעתי בעקיפין שאחרים אינם נותנים בו אמון רב. הדבר מדאיג אותי משום שאיני בטוח ביחס למידת האובייקטיביות של החקירה. האוניברסיטה החליטה לא להענות לדרישתי להשפיע על בחירת החוקר, מה שגורם לי להעריך שמדובר בעיקר בחקירה עלינו, ולא איתנו. אני מכיר חקירות מסוג זה, מטרתן העיקרית היא בדרך כלל לטאטא את מחדלי הממונים מתחת לשטיח. אולי אני פסימי, ואשמח להיות מופתע לטובה אם יתברר אחרת, אבל העובדה שכבר שנה וחצי האוניברסיטאות אינן מעניקות הגנה נאותה לסטודנטים יהודים רק מחזקת את ספקנותי.

האם אתה ורעייתך עדיין סובלים מהשלכות האירועים המזעזעים שהתחוללו באותו ערב של 12 במרץ?

ארנסט יהודה: אנחנו אנשים די מפוכחים. אותו ערב כבר לא מטריד אותנו. במהלך ההפגנה עלו בנו כל מיני רגשות – החל מתחושות של תוקפנות וכעס ועד לחשש מסוים שזה היה עלול להסתיים גרוע יותר. אני מנסה לפרוק את התסכול בכתיבה. למשל המאמר שכתבתי באתר De Vrijdagavond, מגזין יהודי מקוון: https://devrijdagavond.com/2025/03/18/opinie/we-voelden-ons-naakt-en-onbeschermd-tijdens-de-lezing-van-rawan-osman-op-de-universiteit-van-maastricht/

האם קיבלתם גם גילויי תמיכה?

ארנסט יהודה: גילוי האמפתיה היחיד שקיבלנו היה מצד האגודה היהודית האירופית .(EJA) הם מתייחסים לאירוע בחומרה רבה. בנוסף, השוטר הקהילתי יצר איתי קשר והודה שהטיפול באירוע היה לקוי. היה יפה מצדו שיצר קשר, אבל ללא הנחיה מפורשת מה"משולש" (ראש העיר, מפקד המשטרה והתובע הציבורי), ידיה של המשטרה כבולות.

האם התקשורת (כולל העיתונות האוניברסיטאית במאסטריכט) סיקרה את האירוע כראוי?

ארנסט יהודה: דיווחים על קטיעת הרצאתה של רוואן עוסמן פורסמו בכלי תקשורת שונים – לעיתים קרובות תוך קישור לאירוע בניימכן. שאלת האחריות של הרשויות למחדלים כמעט שלא עלתה לדיון. יוצא מן הכלל היה De Nieuwe Ster, עיתון מקוון במאסטריכט:

https://www.denieuwestermaastricht.nl/met-free-palestine-activisten-is-geen-debat-te-voeren/

בנוסף, העיתון האוניברסיטאי Observant הקדיש לנושא תשומת לב:

https://www.observantonline.nl/Home/Artikelen/id/63052/vragen-in-gemeenteraad-over-verstoorde-lezing-in-tapijn-z

https://www.observantonline.nl/Home/Artikelen/id/63042/um-verstoring-lezing-is-treurig-en-onacceptabel

https://www.observantonline.nl/Home/Artikelen/id/63037/demonstrerende-studenten-verסטoren-pro-israelische-lezing-op-tapijn

כיושב ראש הקהילה היהודית בלימבורג, רצית להיות נוכח בהרצאתה של גב’ עוסמן כדי לעודד את הסטודנטים היהודים והישראלים. אין ספק שלאחר שההרצאה שובשה ובוטלה היית בקשר איתם. כיצד הם חוו זאת?

ארנסט יהודה: הסטודנטים, וגם המרצים הישראלים, היו בהלם מכך שדבר כזה יכול לקרות באופן כזה בהולנד. כמובן שאנחנו מנסים בכל האמצעים לוודא שהממונים יישאו באחריות על מדיניותם הכושלת. כקבוצה קטנה אנחנו מתמודדים עם מפלצת רב-ראשית שלא קל להכניעה. בסיוע גורמים חיצוניים אנו מקווים בכל זאת להעביר את המסר שלנו.

כפי שכבר אמרתי, איני מצפה ליותר מדי חשבון נפש מצד הרשויות. רפיון הידיים של הרשויות הוא תופעה נפוצה מאד בהולנד. אוניברסיטת אמסטרדם (UvA) ואוניברסיטת רדבאוד בניימכן מסרבות לפעול נגד אנטישמיות ואפילו נגד הרס רכושן. הסיטואציה שבעלי תפקידים שמסכימים לשבת לשולחן אחד עם מפגינים רעולי פנים (כפי שהיה ב-UvA) יכולה הייתה להיות מערכון קומי. עד כמה נמוך יכול מנהל לרדת אם הוא מסכים לדבר כזה. זה פשוט אבסורד ש- FPM (Free Palestine Maastricht) מקבלת חדר באוניברסיטה להתכונן למעלליה הנתעבים! אין ספק שיש להם כסות יפה שמשמשת כהצדקה לפעולותיהם במרחב האוניברסיטאי בעיר.

גם בהולנד וגם בגרמניה שמענו על סטודנטים ישראלים שאינם יכולים עוד לשאת את שנאת היהודים סביבם, ולכן הודיעו שייעזבו. המצב הזה מזעזע! האם אתה שומע עדויות דומות מצד סטודנטים ישראלים במאסטריכט?

ארנסט יהודה: עוד לא שמעתי על כך, אבל אני בהחלט צופה שיגיעו פחות סטודנטים יהודים למאסטריכט אם מדיניות הרשויות לא תשתנה באופן מעמיק. לדעתי, אי אפשר להצדיק מצב שבו סטודנטים זרים מגיעים הנה ומנסים להפוך את חיי הסטודנטים היהודים לבלתי נסבלים. מבחינתי, יש לשלול את ויזת הסטודנט שלהם ואת גישתם לאוניברסיטה ולגרש אותם חזרה לארצות מוצאם.

זכות ההפגנה היא דבר חשוב, אבל כשהיא גורמת לפגיעה בזכויותיהם של אחרים, על הממשלה לאכוף את החוק. הבעיה היא שהממשלה והגורמים הממונים כבר נתנו למצב לצאת משליטה בהולנד ויהיה קשה לחזור לשליטה על המצב. לאור זאת, להערכתי הולנד נעשית פחות ופחות אטרקטיבית עבור סטודנטים ומרצים יהודים. וזה עוד מבלי להזכיר את ניתוק הקשרים עם האוניברסיטאות בישראל.

אין ספק שעיריית מאסטריכט ואוניברסיטת מאסטריכט צריכות לעשות הכל כדי להבטיח את רווחתה ושגשוגה של הקהילה היהודית הקטנה. הרי כולם, לדבריהם, מבינים את הבעיה באנטישמיות. בסופו של דבר מדובר בשלטון החוק, בקיום החוקה שלנו.

עם איזו מציאות עירונית ואקדמית אתה מתמודד מדי יום? וחשוב מכל: אילו צעדים לדעתך דחופים כעת לחברה מתוקנת במאסטריכט, ואף בהולנד בכללה?

ארנסט יהודה: את חלק מתשובותיי כבר נתתי קודם לכן. חברה שמאפשרת אנטישמיות ומבקשת להיאבק בה בעיקר באמצעות ועדות ודוחות לא תפתור את הבעיה. אם לא ינקטו צעדים משמעותיים – כמו בארה”ב, שבה מגרשים פורעי סדר – דבר לא ישתנה. שבענו מהבטחות יפות וכוונות טובות. רק הגמה על חירויות הקהילות השונות וביטחונן תוכיח נכונות אמיתית להגן על הקהילה היהודית כאן. לדעתי, אם המצב יימשך כך, הצעירים בוודאי יעזבו. ייתכן שהחברה בת ימינו עוד תצליח לעשות את מה מה שהיטלר לא הצליח להשלים, במובן זה שיותר ויותר צעירים יהודים יעזבו.

לאור המשך הדמוניזציה של המדינה היהודית, ובכך גם של הקהילה היהודית בארצנו, ובהתחשב בכך שהפסיביות של הרשויות השונות נמשכת, ואכיפת החוק כנגד מפגני אנטישמיות עדיין לקויה, עולה השאלה: האין זה הזמן להקמת פלטפורמה אזרחית אמיתית למאבק באנטישמיות – לאיגום הכוחות החברתיים נגד שנאת יהודים הממשיכה להתפשט? מה דעתך? האם חברה מתוקנת יכולה להותיר את המאבק באנטישמיות רק לדיונים בהאג או להבנות אחרות בין גורמים שלישיים? פלטפורמה כזאת תוכל לחסוך מיליוני אירו, משום שבסופו של דבר אף אחד –יהודים ולא-יהודים – לא יוצא נשכר ממפגני הראווה האלה!

ארנסט יהודה: כפי שאמרתי, אני לא מאמין בפתרון באמצעות פלטפורמות או ועדות. העובדה היא שהאנטישמיות תמיד נוכחת, גם אם לעתים היא חבויה. היא כמו אש תת-קרקעית – נשארת זמן רב מתחת לפני השטח, אבל כאשר פורץ סכסוך שמעורבת בו ישראל, היא מתלקחת לאש שקשה להשתלט עליה.

אם יש בפרלמנט מפלגות כמו " “Denkאו חלק מחברי ה"GroenLinks", שמפיצים אנטישמיות בגלוי, דבר לא ישתנה. פראנס טימרמנס (ראש מפלגת העבודה-הירוקים בהולנד) אמנם העביר הרבה אמתפתי בדבריו בבית הכנסת שלנו, אך במקביל הוא עומד בראש פלג אנטישמי של GroenLinks במפלגתו.

בעבר הבסיס לאנטישמיות היה דתי – הריגת ישו; בהמשך – משום שהיינו קומוניסטים או לפעמים קפיטליסטים; וכיום – משום שאנחנו ציונים. שיהיה ברור לחלוטין: כל המיתוסים האנטישמיים הישנים ממוחזרים ומוחלפים בחדשים. איך שלא יקראו לזה – זו אותה אנטישמיות פשוטה וגסה.

הסופר עמוס עוז אמר פעם: "בשנות השלושים צעקו האנטישמים: 'יהודים לפלשתינה'. כיום הם צועקים: 'יהודים מפלשתינה'. האנטישמים לא רוצים שנהיה כאן; הם לא רוצים שנהיה שם; הם לא רוצים שנהיה בכלל".

השינויים הדמוגרפיים בחברה רק מחזק את התופעה הזו. אני מפנה גם למאמר של יאן לאטן בעיתון “דה טלגרף”, שבו הוא מביע דאגה מוצדקת בנוגע לחירותה של החברה ההולנדית לנוכח השינויים. בהקשר הזה אני פסימי.

כמו תמיד, היהודים – עם קבוצה קטנה של חברים אמתיים – עומדים לבדם. אנו נצטרך לקחת את גורלנו בידינו ולא לתלות תקוות בהבטחות היפות של הרשויות. כפי שאני אומר לפעמים בציניות: רבים עדיין מתעניינים ביהודים מתים, אך לא ביהודים חיים (ראה “Stolpersteine” ואנדרטאות) – אם כי כיום האנטישמים כבר אינם מניחים אפילו להאנדרטאות.